Paytextê Yunanîstanî Atina de ciwananê kurdan vera Komployê Mîyanneteweyî yê serê Rayberê Şarê Kurdî Abdullah Ocalanî rayraşîyayîşê bi 3 rojan dabi destpêkerdene. Rayraşîyayîş vizêr roja hîrêyîne de qedîya.
Çalakîya rayraşîyayîşî Lavrio de dest pêkerd. Bi seyan kurdî, yunanî û şorişgêrê enternasyonelî Ademia de ameyî pêser û ver bi Sersefîrîya Tirkîya rayîrî ra şîyî.
Çalakîkeran pê slogananê 'Biciwîyo Serek Apo', 'Bimiro komplo', 'Bê serek cuye nêbena' û 'Tirkîyaya terorîste' verê sersefîrîye de eşkerayîye daye.
Ciwanan eşkerayîye de Komployê 9ê Teşrîna Verêne ya 1998î şermezar kerd û ard ziwan ke no komplo şexsê Abdullah Ocalanî de vera pêro kurdan amebi kerdene. Ciwanan pare kerd ke heta azadîya Ocalanî bêra caardene ê do xo ver bidê.
Eşkerayîye ra dima girse pê sloganan agêra Kampa Lavrioyî.
